User:Matihindimasik/sandbox

a( matihindimasikblogspot.com) Friday, 2 September 2016 आप पूछ सकते हैं- और यह पूछना सर्वथा उचित ही होगा -हिन्दी में निकल रही न जाने कितनी पत्रिकाओं और प्रसारिकाओं के बावजूद 'माटी ' के प्रकाशन की क्या आवश्यकता आ पडी ?ऐसा तो नहीं कि यह पत्रिका आपकी पहचान शून्यता को भरने का खोखला उपाय है -या कि आपके व्यक्तित्व की पराजित मनोचेतना छपाई के माध्यम से कोई मनोवैज्ञानिक उपचार तलाश कर रही है ? और भी अनेक उलटे -सीधे ,उलझे -सुलझे प्रश्न इस बारे में उठाये जा सकते हैं। इस सन्दर्भ में मुझे मात्र इतना ही कहना है कि इस भू ग्रह पर मेरी जीवन यात्रा का अपना एक अनुभव है और वह मुझे विशिष्ट और निराला लगता है । भले ही दूसरों के लिये उसमें कुछ नया न लगे । मेरा विश्वास है कि इस धरती पर मेरे आगमन और सफर के दौरान संचित जीवन मूल्य बाहरी दुनिया से संचयित होने के बाद मेरी आन्तरिक चेतना की अग्नि में पककर मेरी अपनी विशिष्टता की छाप पा चुके हैं अतः मुझे उन जीवन मूल्यों को व्यक्त करने का और समकालीन सृजनात्मक मनीषा में समानान्तर उभर रहे साथियों के सहयोग पाने का पूरा अधिकार है ।' माटी 'का प्रकाशन इस दिशा में एक प्रारम्भिक कदम है । हो सकता है एक -एक कदम आगे बढ़कर हम मानव निर्माण की उस मंजिल पर बढ़ चलें जो कहीं मानव समानता के आदर्शों की ओर पहुँचाती है, हो सकता है कि कुछ सिर फिरे साथी मेरे साथ चल पड़ें और फिर काफिला बन जाये और फिर अकेला भी चलना हो तो उसमें संकोच क्या ? क्योंकि खोना कुछ है ही नहीं ,एकान्त में ही आत्म अनुभूति का सच्चा ज्ञान हो पाता है । न जानें मुझे ऐसा क्यों लगता है कि 'माटी' से कटकर कॉन्क्रीट की मीनारों पर जा खड़े हुये हैं ? हम से मेरा अर्थ है हिन्दी भाषा -भाषी राज्यों का मध्यम वर्गीय जन समुदाय । मध्यम वर्ग में भी यों तो कई स्तर हैं और सबसे निचले स्तर के घरों में अभी 'माटी ' की गन्ध आती है । पर ज्यों -ज्यों हम स्तर की ऊँचाई की ओर बढ़ते हैं यह गन्ध खडखडिया वाहनों की विषाक्त वहिर्गत साँसों में बदलती जाती है । माना कि तकनीकी युग में वृन्दावन में होने वाली रासलीला की कल्पना ,उपहास की बात बन जाती है माना कि संचार प्राद्योगिकी के युग में प्रवासी के गीतों की बात बचकानी लगती है माना कि अनुष्ठान से पवित्र नर -नारी सम्बन्ध की कल्पना प्रगतिशील कहे जाने वाले नर -नारियों के ओछे मजाक का विषय बन चुकी है पर मुझे कुछ ऐसा लगता है कि मैं अपनें पूरे जीवन भर अप्रगतिशील कहे जाने का बोझ उठाना अच्छा समझूँगा बजाय इसके कि मैं भारत के सांस्कृतिक अतीत और चिर प्रेरक जीवन मूल्यों से कट जाऊँ और मैं समझता हूँ कि मेरे जैसे कोटि -कोटि प्रौढ़ और बृद्ध तो इस चिन्तन में मेरे साथ खड़े ही होंगें पर सम्भवतः कोटि -कोटि तरुण भी इन मुद्दों पर मेरे साथ खड़े होनें में अपनी हेठी नहीं समझेंगें । यह सत्य है -अटूट और निर्विवाद सत्य- कि काल सबको खा जाता है पर यह भी उतना ही अटूट और निर्विवाद सत्य है कि मानव सभ्यता में कहीं कुछ ऐसा भी है जो कालजयी है और जिसके बिना सभ्य मानव की कल्पना भी नहीं की जा सकती । इन्हीं जीवन मूल्यों में है नर -नारी के शारीरिक सम्बन्ध की नैष्ठिक पवित्रता । इन्हीं जीवन मूल्यों में है पशु प्रवृत्ति से पायी गयी काम चेतना पर सभ्यता द्वारा निर्धारित संयम व्यवस्था । इन्हीं जीवन मूल्यों में शामिल है वैभव के बेलगाम प्रदर्शन पर ज्ञानी पुरुषों का आक्रोश और सच्चे सन्तों द्वारा उसकी भर्त्सना । वैदिक ऋचाओं से लेकर बुद्ध और गांधी तक आने वाली अपरिग्रह की विचाधारा यदि आधुनिक अर्थशास्त्र नकारता है तो उसे 'माटी 'स्वीकार नहीं करती । 'माटी ' का और 'माटी ' से जुड़े हुये सामान्य जन व  मनीषियों का यह निरन्तर प्रयास रहेगा कि जनता के लिये विधि पूर्वक भेजे गये सौ पैसे सत्रह या पाँच बनकर उन तक न पहुँचें । इस दिशा में निन्यानवे का चक्कर 'माटी 'स्वीकार करती है । सौ की पूरी संख्या तक पहुंचानें के लिये वह सदैव संकल्पित रहेगी । यक्ष के प्रश्न के उत्तर में युधिष्ठिर का यह बताना कि दुनिया का सबसे बड़ा आश्चर्य यही है कि लोग अपने आस -पास निरन्तर मरते हुये व्यक्तियों को देखते हैं और फिर भी वे दुष्कर्मों की ओर और तेजी से झुकते हैं यह मानकर कि मृत्यु उनके पास आयेगी ही नहीं । हमें इन पथ भ्रष्ट नर पशुओं को मृत्यु का यह अहसास देना है जो उन्हें आचरण की पवित्रता पर सोचनें को  बाध्य करे । हमारा प्रयास है कि 'माटी 'आप तक ताजी कटी हुयी फसलों की सुगन्ध को पहुचाये । हमारा प्रयास है कि 'माटी 'आपको ' तमसो मा ज्योतिर्गमय 'के व्यवहारिक रूप से रूबरू करे । हमारा प्रयास है कि 'माटी 'बिल्लेसुर को विल्वेश्वर और बलचनमा को बालचंद्र के रूप में देखने के लिये प्रेरित करे पर उन्हें अपनी मिट्टी में ही खड़ा करके विकसित होनें दे । हम जानते हैं कि  यह भगीरथ प्रयास है । हम जानते हैं कि यह टिटहरी का समुद्र भर देने का निष्फल प्रयास है । हम जानते हैं कि यह  गिलहरीका  लोटपोट कर सेतु निर्माण में सहयोग करने  की सी हास्यास्पद योजना है पर फिर भी न जाने क्यों 'माटी ' का संयोजक मण्डल और प्रेरक पुरुष चक्र मर मिटने की अदम्य लालसा लेकर आगे चल पड़ा है । अधूरे प्रयासों की श्रृंखला भी मानव विकास की चिरन्तन प्रक्रिया में अनुल्लेखनीय नहीं मानी जानी चाहिये । और फिर क्या पता अमस की पर्तों में ज्योति किरण कोई मार्ग बना ही ले । यह ठीक है कि हम सब मिट्टी के मटके हैं पर क्या यह आश्चर्य नहीं है कि मिट्टी का मटका भी राम -राम बोल लेता है । कवि की यह पंक्ति 'Dust Thou art ,to dust returneth ." एक अकाट्य सत्य है । पर एक ऐसी माटी भी होती है जो कभी नहीं मरती -जो मरण में से भी चिरन्तन जीवन के बीज स्फुरित करती है । 'माटी 'उपनिषद के मनीषियों को जन्म नहीं दे सकती ,न ही 'माटी ' के माध्यम से बुद्ध ,गांधी, मार्टिन लूथर या मण्डेला आ पायेंगें पर 'माटी ' निश्चय ही किसी सूरदास (रंगभूमि ),बावन दास (मैला आँचल ),किसी पवेल (माँ )किसी दशरथ मांझीं (बिहार )या किसी बिलकिस बानों (गुजरात )को आगे ला पायेगी ऐसा हमारा विश्वास है । Posted by matihindimasikblogspot.com at 21:05 No comments: Email ThisBlogThis!Share to TwitterShare to FacebookShare to Pinterest Wednesday, 31 August 2016 पौराणिक साहित्य के बहुचर्चित कथाकार नरेन्द्र कोहली जी की कल्पना है कि श्रष्टि नियन्ता एक बहुत बड़ा उपन्यासकार है । वह न जाने कितनें पात्रों का सृजन करता है और कथा सूत्र से उसका सम्बन्ध विच्छेद हो जाने पर उन्हें समाप्ति की ओर मोड़ देता है । संसार का घटनाक्रम इन्हीं जीवन्त अर्धमृत या असमय समाप्त कर दिये जाने वाले पात्रों के संयोजन और बिखराव को दर्शाता हुआ चलता रहता है । सत्य यह है कि मानव प्रकृति की कोई प्रामाणिक व्याख्या प्रस्तुत  नहीं की जा सकती । जितनी भी व्याख्यायें अतीत से लेकर वर्तमान  तक प्रस्तावित की गयी हैं उनमें केवल आंशिक सत्य ही  है । मानव  प्रकृति में परस्पर  विरोधी विचार श्रखलाओं का इतना गूढ़ गम्फन मौजूद है कि उसका कोई शत -प्रतिशत वैज्ञानिक विश्लेषण संभ्भव ही नहीं हो सकता । योजनाओं की सफलता या आंशिक अथवा सम्पूर्ण सफलता कई  बार सांस्कृतिक टकराव के उन कारणों से उत्पन्न हो जाती है जिन पर मानव जाति का कोई अधिकार ही नहीं रह पाता । इसीलिये संसार के हर धर्म में दैव की परम्परा विद्यमान है । दैव को  कई बार  भाग्य के नाम से भी सम्बोधित किया जा सकता है । पूरी योजनायें अपनी सम्पूर्ण वैधानिक ताम -झाम के बावजूद न जाने कितनी बार नकारात्मक प्रभाव उपस्थित करती हैं । ऐसा इसलिये है मानव समूहों के भिन्न -भिन्न सांस्कृतिक पैरोकार लक्ष्यों की एकता को निरन्तर चोट पहुँचाते रहते हैं । हम क्या चाहते हैं और हमारे सम्पूर्ण प्रयास हमारी चाह को साकार करने के लिये प्रयत्नशील होकर भी नाकाराकत्मक उपलब्धि क्यों देते हैं । इसकी कोई शत -प्रतिशत वैज्ञानिक व्याख्या नहीं की जा सकती है । यहां हमें दैव या भाग्य का आलम्बन स्वीकार करना होता है । राष्ट्रों की मित्रता या और वैमनष्य भी मानव समूहों की इसी प्रकृति से निर्धारित होता है । यह तो बार -बार कहा ही जाता है कि राजनीति में कोई भी सदैव स्थायी रहने वाला मित्र या शत्रु नहीं होता पर ऐसा कहनें में भी एक बहुत बड़ा सत्य छिपा हुआ है कि मानव समूहों की मित्रता या वैमनस्य भी किसी स्थायी आधार पर सुनिश्चित नहीं होते । यह कहना कि पाकिस्तान कभी भी भारत का निश्च्छल साथी नहीं बन सकता या चीन कभी भी भारत की प्रभुता को खुले दिल से स्वीकार नहीं कर सकता एक सामान्य धारणा पर ही आधारित है । मानव इतिहास में दस ,बीस या पचास वर्ष की अवधि का क्षणिक महत्त्व ही होता है । कई पीढ़ियों के बाद अप्रत्याशित बातें होती दिखायी पड़ती हैं । किसी छोटे से राष्ट्र में अचानक कोई विश्व का सबसे बड़ा खिलाड़ी निकल आता है या किसी उपेक्षित मानव समूह में कोई आदर्श इतिहास पुरुष उभरकर दिखायी पड़नें लग जाता है । विज्ञान ,टेक्नालॉजी और अन्तरिक्ष अनुसंधान के क्षेत्र में भी अनजाने क्षेत्रों से अद्द्भुत प्रतिभायें निखरती दिखायी पड़ती हैं । इन सब पर विज्ञान की कार्य कारण परम्परा पूरी तरह से लागू नहीं की जा सकती । यहां पर हमें दैव या भाग्य का अस्तित्व स्वीकार करना पड़ता है । जिस प्रकार गगन में बनती -बिगड़ती निहारिकायें व्यख्याओं से घिर कर भी व्याख्याओं का उपहास उड़ाती हैं उसी प्रकार मानव जाति को प्रभावित करने वाली सांस्कृतिक घटनायें भी  चिन्तन  के सारे दायरो से आगे निकल जाती हैं । इसीलिये अपनी पूरी सामर्थ्य लगाकर भी नास्तिकता की धारणा मानव समाज को अपनी जकड में बाँध कर नहीं रख सकती । दैव या भाग्य या प्राकृतिक विधान या संयोग जैसी शब्दावलियाँ इसी सत्य को अभिभाषित करती हैं कि कोई भी लक्ष्य केवल राजनीतिक प्रयासों से नहीं पाया जा सकता उसके लिये समय का देवता ही प्रबल सहायक के रूप में यदि खड़ा हो जाय तो उपलब्धि की चरम सीमा भी पायी जा सकती है । स्वातंत्रत्योत्तर भारत में सारी गन्दगी के बावजूद राजनीतिक उत्थान के कुछ सार्थक प्रयास किये गये हैं और उसके अपेक्षित परिणाम भी मिले हैं पर अपेक्षाओं का दायरा गन्तीय विधान से नहीं बढ़ता बल्कि अपनी बढ़त के लिये ज्यामतीय विधान की प्रक्रिया का चुनाव करता है । अतः लक्ष्य के सम्पूर्ण प्राप्ति की संकल्पना आदर्श की संरचना की तरह केवल एक आभाषित सत्य है । भारत में इसीलिये मनुष्य के सारे प्रयासों को प्रभु को समर्पित कर देने की सांस्कृतिक परम्परा को भारत नें स्वीकारा है फिर भी मानव होकर हम हाँथ पर हाँथ धर कर नहीं बैठे रह सकते । लक्ष्य की ओर चलना ही हमारा उद्देश्य है । एक पीढी अपनें भीतर की ऊर्जा आने वाली पीढी को दे देती है और इस प्रकार कर्म की मशाल निरन्तर जलती रहती है । प्रकाश का यह वृत्त चारो ओर अँधेरे से घिरा होता है । पर उसकी सीमाओं में उसके प्रभाव को नकारा नहीं जा सकता । जय प्रकाश नारायण की सम्पूर्ण क्रान्ति अपनी ईमानदारी के बावजूद अपेक्षित सफलता प्राप्त नहीं कर पायी थी । हम सब भी सम्पूर्ण मानव को विकसित करने के प्रयास में कहाँ तक सफल हो पायेंगें यह तो भविष्य ही बतायेगा । दैव जानता हो तो जानें पर हम सब आदर्शों की ओर चलते तो रहेंगें पर परिणाम के विषय में केवल यही कहते रहेंगें " नैवं जानाति ,नैवं जानाति ।" Posted by matihindimasikblogspot.com at 21:16 No comments: Email ThisBlogThis!Share to TwitterShare to FacebookShare to Pinterest Sunday, 28 August 2016 विश्व का सबसे शक्तिशाली और सम्पन्न राष्ट भारत और चीन को विश्व में खाद्यान्न की कमी के लिये जिम्मेदार ठहरा चुका है । अमरीका के शीर्षतम जनप्रतिनिधियों का यह कहना था कि भारत का 330 मिलियन मध्यम वर्ग इतना सम्पन्न हो चुका है कि उसके खान -पान की क्षमता पहले से कहीं अधिक बढ़ चुकी है । 330 मिलियन की मध्य वर्गीय भारतीय आबादी अमरीका की सम्पूर्ण आबादी से कहीं अधिक है । स्वाभाविक है कि भारत के आर्थिक विकास नें योरोप और अमरीका के स्वछन्द और भोगवादी जीवन पर संकुंचन का आवरण डाल दिया है । हमें आश्चर्य है कि इतने बड़े और जिम्मेदार लोग इतनी अनर्गल बाते करते हैं । उन्हें 33 करोड़ मध्य वर्गीय भारतीयों की जीवन शैली से ईर्ष्या होने लगी है जबकि वे भलीभाँति जानते हैं कि भारत के मध्य वर्ग में भी कई स्तर हैं और सबसे निचला स्तर अभी गरीबी की सीमा स्थल पर ही खड़ा है । और फिर एक पहर खाकर सो जाने वाले 20 करोड़ भारतीय और मुश्किल से दो जून भोजन जुटा पाने वाले 35 -40 करोड़ भारतीय भी हिंदुस्तान की जनता में शामिल हैं । हमारे प्रशासकों और राजनीति के गलियारों में यह चर्चा भी हो चुकी है कि अब तो अमरीका भी हमारी प्रगति और समृद्धता की दाद दे रहा है । वे यह भूल जाते है कि कूड़े के ढेरों से पोलीथीन की थैलियां इकठ्ठा करने वाले लाखों बालक -बालिकायें अर्धनग्न वेष में शायद ही कभी अपनी पूरी क्षुधा शान्त कर पाते हों । मैं विभिन्न समारोहों में और उत्सव के बाद आयोजित भारी -भरकम भोजों में सम्मिलित होने का अवसर पा चुका हूँ और मैंने देखा है कि भोज के बाद पत्तलों पर पडी जूठन उठाने और चाटनें के लिये न जाने कितने कंगले भिखारियों और आश्रयहीनों में होड़ लग जाती है उन्हें कुत्तों ,कौओं ,सुअरों और आवारा पशुओं से प्रतिस्पर्धा करनी पड़ती है । पर हम जिस समाज की कल्पना कर रहे हैं उसमें दरिद्रता का कोई स्थान नहीं है ।  जो लोग यह कहकर गर्व महसूस कर रहे हैं कि भारतीय मूल के लक्ष्मी मित्तल या भारत के मुकेश व अनिल अम्बानी या सुनील मित्तल आदि विश्व के सबसे धनी पुरुषों में हैं उन्हें यह सोचना होगा कि उनका यह गर्व तभी ठीक माना जायेगा जब भारत की अर्थव्यवस्था भारत के प्रत्येक नागरिक को दो जून की रोटी मुहैय्या करा सके । हमें भारत माता का लकवा ग्रस्त शरीर लेकर विश्व के आगे अपनी हँसीं कराने का मजाक नहीं करना चाहिये।  प्रताप सिंह राणा या,द ग्रेट खली भले ही सात फ़ीट तीन इंच के हों और अपनी शारीरिक शक्ति से विश्व को चमत्कृत कर रहे हों पर हमें सभी बौने ,अर्ध बौने ,अपंग ,अपाहिज और अभिशप्त करोड़ों भारतियों को भी आर्थिक सुधार के दौर में शामिल करना होगा । पूंजीवादी व्यवस्था अपनें मनोरंजन के लिये न जाने कितनें नये शगूफे पालती रहती है । क्रिकेट के क्षेत्र में खुले व्यापार की होड़ मुझे स्वस्थ्य मानसिकता की उपज नहीं लगती । शरीर का सौष्ठव  मानव विकास की देंन  है पर नारी की अर्धनंगी देह का व्यापार जब किसी खेल से जुड़ जाय तो उसे प्रगति का सूचक नहीं माना जाना चाहिये । भारतवर्ष में शारीरिक विकास माँसपेशियों और  स्वस्थ स्पर्धा को विकसित करने वाले बीसों खेल और क्रीड़ा कलाप हैं पर अंकुशहीन पूँजीवादी व्यवस्था  उन्हें प्रोत्साहन नहीं दे रही है । भ्रम में पड़ा हुआ हमारा तरुण किशोर क्रिकेट या एक दो अन्य खेलों के माध्यम से आर्थिक समर्थता  प्राप्त करने में समर्थ नहीं होगा । क्या हुआ यदि दस- बीस लाख किशोरों और नवयुवकों में कोई एकाध असाधारण खेल प्रतिभा उभर कर आ जाय । ऐसा होना ठीक है और होना भी चाहिये । पर अर्थव्यवस्था का सपना तो यही होना  चाहिये कि समाज के हर वर्ग को जीवन यापन की मूलभूत सुविधाओं से संपन्न किया जा सके । फिल्म जगत ,क्रिकेट ,मॉडलिंग और स्वरकारों की दुनिया कभी भी सामान्य जन की दुनिया नहीं बन सकती । ग्लैमर और इंद्रधनुषीय मायाजाल एक अरब से ऊपर आबादी वाले इस देश को बहुत अधिक दिनों तक अपने भ्रम जाल में फंसाकर नहीं रख सकता । मरुस्थल  को अगर बढ़ने ही दिया गया तो वह हरी भरी बाड़ को अपने चपेट में ले ही लेगा । दरअसल  भारत के लिये प्रस्तुत की जाने वाली आर्थिक नीतियां उधार ली हुयी मान्यताओं पर आधारित हैं आवश्यक नहीं कि योरोप व अमरीका जिस राह पर चलकर आर्थिक समृद्धता पा सके  हैं वही राह हमारे लिये समीचीन हो । वास्तव में संसार के अधिकाँश भाग को भूखा -नंगा रखकर योरोप और अमरीका नें औद्योगीकरण के द्वारा अपने विलास के साधन जुटाये थे आज विश्व की परिस्थितियां भिन्न हैं । भारत को अपने जीवन मूल्य निश्चित करनें होंगें । उसे भोगवादी संस्कृति से हटकर स्वस्थ्य सामाजिक समावेशन की आर्थिक नीति अपनानी होगी । व्यक्ति का निरंकुश विकास ,पूँजी का पथभ्रष्ट शोषक समन्वयन अब मानवता के लिये अभिशाप ही साबित होगा । हमें अपनें अतीत से भी बहुत कुछ सीखना है और भोग की एक सीमा निश्चित करनी है । आधुनिक अर्थशास्त्री नोबेल प्राइज लेकर विश्व के आगे तकनीकी युग की नयी आर्थिक अवधारणाओं का जय  गान कर रहे हैं पर हमें उनकी बातों से सार तत्व ग्रहण करके ही ईशोपनिषद के उस सूत्र की ओर जाना होगा जिसमें कहा गया है " ईशा वास्यमिदं सर्वं , यत किं चित जगतां जगत तेन त्यक्तेन भुंजी था माग्रथ :कस्यस वित्तं धनं । "                   हमारे पास अपनी कुछ आर्थिक नीतियाँ हैं जिन्हें हमनें धूल भरी पगडंडियों से वयोवृद्ध और ज्ञानवृद्ध आदर्श पुरुषों के सुझावों पर रूपायित किया है हम उन्हें आगे क्रमशः प्रकाशित करते रहेंगें । Posted by matihindimasikblogspot.com at 06:01 No comments: Email ThisBlogThis!Share to TwitterShare to FacebookShare to Pinterest Saturday, 27 August 2016                         .........  आज जातियता और क्षेत्रीयता के संकीर्ण दायरों में विभक्त भारत विशुद्ध राष्ट्रीयता की कल्पना ही नहीं कर सकता । धर्म और धार्मिक समुदाय इस जहर को और अधिक फैलाते जा रहे हैं । पशुता का जीवन जी रहा हिन्दुस्तानी समाज विश्वबन्धुत्व की बात भले ही करता हो पर वह क्षुद्र घरौन्दों में बटकर शक्तिहीन हो चुका है । हमें चाहिये कि हम अपनी राष्ट्रीय अहमियत को फिर से पहचानें । संसार के आज के इस वैज्ञानिक सर्वमान्य सत्य को भी कि सभी मनुष्य जन्म से बराबर हैं हमें स्वीकार करनें में कोई  गुरेज नहीं होना चाहिये । हाँ कुछ राजनीतिक ,आर्थिक और अवैज्ञानिक धारणाओं के कारण समाज के जो वर्ग विकास की राह पर पीछे रह गये थे उन्हें हमें विशेष प्रोत्साहन देकर बराबरी के आसपास लाना था । संविधान में यह व्यवस्था अनुसूचित जनजातियों और अनुसूचित जातियों के लिये मात्र 10 वर्ष की थीं संशोधनों के द्वारा हम इसे आज 68 वर्षों तक बढ़ाते रहे हैं । और लगता यही है कि इस शताब्दी के अन्त तक आरक्षण का प्रावधान राजनीतिक पार्टियां समाप्त नहीं होने देंगीं । मूल संविधान में बैकवर्ड क्लासेज का जिक्र था । बैक वर्ड कास्ट्स का नहीं । साधारण पढ़ा लिखा व्यक्ति भी जानता है कि क्लास और कास्ट में फर्क होता है । पर मण्डल कमीशन को आधार बना कर वी ० पी ० सिंह  नें बैक वर्ड क्लास के लिये 27 % का रिजर्वेशन प्रारम्भ करवा दिया था । और अब तो यह मांग की जा रही है कि इस प्रतिशत को और बढ़ा दिया जाय और इसे अनन्त काल तक चलनें दिया जाये । कितना आश्चर्य है कि संयोगवश अगड़ी कही जाने वाली जातियों में जन्मा मेधावी बालक 80 प्रतिशत नम्बर लेकर भी मेडिकल कालेज में प्रवेश नहीं ले पाता जबकि रिजर्व कैटागरी में 40 प्रतिशत वाला बालक भी प्रवेश का पात्र हो जाता है । हम यह नहीं कहते कि ऐसा होना सर्वथा अनुचित है पर यह अवश्य कहते हैं कि भारत की माटी में जन्में हर लडके लड़की को उचित शिक्षा और उचित रोजगार का सुअवसर मिले और धीरे -धीरे रिजर्वेशन की प्रक्रिया से क्रीमी लेयर को अलग किया जाय ताकि वह सशक्त वर्ग अगड़ों की पंक्ति में अपनी पहचान बना सके । ऐसा करने से रिजर्व कैटागरी के साधन हीन बालक बालिकाओं को अधिक सुअवसर मिलेगा । और धीरे -धीरे समय के साथ रिजर्वेशन की प्रक्रिया समाप्ति की ओर बढ़ती जायेगी । शायद आप न जानते हों कि भारतीय संविधान के मुख्य प्रणेता डा ० अम्बेदकर रिजर्वेशन के पक्षधर नहीं थे क्योंकि वे मानव में किये गये किसी भी भेद को अन्याय मूलक मानते थे । धर्म ,रंग ,जाति ,क्षेत्र ,भाषा ,खान -पान ,पहनावा और स्वप्नदर्शिता व्यक्ति की अपनी रुचि पर आधारित है । इन्हें हमें सामूहिक रूप देकर सामाजिक पिछड़ेपन का पर्याय नहीं बनाना चाहिये । आइये हम हिन्दुस्तानी होनें का गौरव पुनः प्राप्त करें और मानव धर्मिता के आधार पर ऊँचाई और निचाई की रेखायें खींचें । Posted by matihindimasikblogspot.com at 00:37 No comments: Email ThisBlogThis!Share to TwitterShare to FacebookShare to Pinterest Friday, 26 August 2016 चक्रव्यूहों का समीकरण विश्व के सभी समर्थ भाषाओं के महाकाव्यों में युद्ध में दिखायी गयी वीरता और निडरता को मानव जाति के सर्वश्रेष्ठ गुण के रूप में चित्रित किया गया है । भारत के महाकाव्यों के नायक या  यूनानी   महाकाव्यों के नायक महान युद्धों में अपनी अद्दभुत वीरता ,युद्ध कौशल और शस्त्र चालन निपुणता में अमर कीर्ति के अधिकारी बने हैं । विश्व के सभी देश इस होड़ में लगे रहते हैं कि वे अपने को दूसरे देशों से अधिक शूरवीर ,बहादुर और रणनीति मर्मज्ञ मान लिये जायँ । हिटलर और मुसोलनी के काल में तो आदर्शहीन हत्यारा बनना ही जर्मनी और इटली को फासी और नाजी फौजियों का धर्म बना दिया गया था । अब कुछ स्थिति बेहतर है पर फिर भी औसत ब्रिट अपने को औसत भारतीय से बहादुर समझता है । और औसत अमेरिकन फ़ौजी अपने को अन्य देश के सभी फौजियों से बेहतर रणनीति का सूझ -बूझ रखने वाला मानता है । चीनियों की हेकड़ी की  बात ही क्या की जाय उनका ख्याल है कि धरती पर उनकी जैसी लड़ाकू कोई कौम ही नहीं है । बुद्ध आये चले गये 'ईसा आये चले गये ,गाँधी आये चले गये । प्यार ,शान्ति और अहिंसा के गीत चारो और सुनायी पड़ते हैं पर जमीनी हकीकत कुछ और ही बताती है । । दुनिया का हर छोटा -बड़ा देश युद्ध की तैय्यारी में लगा रहता है । छोटे देश जनता कल्याण के कामों पर इतना खजाना ख़त्म नहीं करते जितना कि सामरिक हथियारों की विक्री पर । तकनीकी द्रष्टि से पूर्ण विकसित न होने के कारण कुछ बड़े देश भी रक्षा मंत्रालय पर राष्ट्रीय आय का काफी बड़ा प्रतिशत खर्च कर देते हैं । विकसित देश अपनी निरन्तर परिशोधित टेक्नालॉजी से नये -नये सामरिक शस्त्रों का निर्माण कर अविकसित देशों में संघर्ष कराने का षड्यंत्र रचते रहते हैं ताकि उनके शस्त्र ,वायुयान और नर संहार के बेधक और अचूक Weapons अधिक से अधिक संख्या में बिक सकें । सामरिक द्रष्टि से दुनिया के दो तीन सबसे विकसित देश ,संयुक्त राष्ट्र अमरीका ,रूस और चीन अपनी अधुनातन संहारक टेक्नालॉजी का नाजायज फायदा उठाकर दुनिया के चौकीदार बनने की कोशिश कर रहे हैं । फ्रांस ,जर्मनी और इंग्लैण्ड सामरिक श्रेष्ठता की द्रष्टि अब अधिक महत्व नहीं रखते पर फिर भी वे टेक्नालॉजी की उस सीढ़ी पर खड़े  हैं जहाँ से वे अपनी आवश्यकताओं के लिये अपने साधनों से ही पूर्ति कर सकते हैं । एशिया में भारत और पाकिस्तान शान्ति की बातों के बीच एक दूसरे को अपनी घुड़कियाँ दिखाते रहते हैं पर उनकी अपनी  देशी टेक्नालॉजी या तो अविकसित है या अर्ध विकसित है । पकिस्तान तो जहाज़ों ,शस्त्रों मारक आयुधों ,और अन्य सभी आधुनिक संहारक प्रणालियों के लिये अमरीका पर पूरी तरह निर्भर है और अमरीका है जो उसे नये -नये किस्म के जहाज़ों ,टैंकों और बेधक तोपों से लैस करता रहा है । ऐसा वह यह कहकर करता रहा है कि इन आधुनिक जहाज़ों और शस्त्रों के बल पर पाकिस्तान तालिबान के खिलाफ अमरीका की मुहिम को और  तेज कर आतंकवादियों का नेट वर्क तोड़ देगें । पर भारत के विदेश मन्त्री न जाने कितनी बार दोहरा चुके हैं  कि अमरीका से पाये हुये जहाज़ों और हथियारों का प्रयोग भारत के खिलाफ भी किया जा सकता है और अमरीका को  मिलिट्री सामान की किसी भी नयी सप्लायी के पहले भारत से सलाह -मशविरा करना चाहिये पर संयुक्त राष्ट्र अमरीका आज दुनिया का हेड कानिस्टिबिल है उसे किसी से सलाह -मशविरा करने की क्या जरूरत । इधर भारत के पड़ोसी चीन नें भी अपने डिफेन्स बजट को इतना बढ़ा दिया है कि अमरीका स्वयं उससे चिन्तित होने लगा है  हमें देखना है कि इस सन्दर्भ में भारत की क्या स्थिति है । सत्य यह है कि पिछले 65 -66 वर्षो में हमनें जो भी छोटी -बड़ी लड़ाइयाँ लड़ी हैं वे सभी पाकिस्तान के साथ हुयीं । कहने को हम भले ही कहते रहें कि हमनें कोई निर्णायक विजय हासिल कर ली है पर वास्तव में हमारी समस्यायें अभी ज्यों की त्यों मुँह बाये खड़ी हैं । कश्मीर की चुनौती और पूर्वी सीमान्त प्रदेशों की चुनौती तो हमारे सामने है ही अब नक्सलवादी आतंक वाद भी एक गहरी चुनौती बन कर उठ खड़ा हुआ है । यह ठीक है कि हमारे सिपाही दुनिया के सबसे वीर सिपाहियों में  से हैं पर मात्र वीरता के बल पर आज के युग में कोई युद्ध नहीं जीता जा सकता न ही किसी अन्य देश से आक्रमण हो जाने पर अपनी रक्षा की जा सकती है । भारत की पराधीनता इतिहास का प्रारम्भ ही उस समय हुआ था जब भारत के नये मारक हथियारों और बेधक तोपों की खोज धीमी कर दी थी और ढाल ,तलवार ,तीर ,वरछे से आगे नहीं बढ़ पाया था । यह ठीक है कि आज भारत में काफी कुछ तकनीकी विकास हो चुका है यह भी ठीक है कि हम छोटे -मोटे जहाज बनाने लग गये हैं । टैंक ,तोपें और मिसाइलें भी हमारे पास हैं । रक्षा उत्पादन के और भी बहुत से आइटम हम बना लेते हैं पर जिस तेजी से उड़ान की नयी -नयी तकनीकें विकसित हो रही हैं हम उस तेजी को पकड़ नहीं पा रहे हैं । आज का युद्ध मुख्यतः किसी भी देश की सेना की हवाई ताकत का युद्ध है । अमरीका के ड्रोन्स ही हैं जो तालिबान को भय से कपाँ देते हैं । अमरीका की हवाई ताकत नें ही उसे ईराक पर विजय दिलायी  है और अमरीका की हवाई ताकत ही उसे दुनिया का चौधरी बनाये है । आइये देखें के हिंदुस्तान के एयरफोर्स की क्या दशा है । दूसरों की बात क्या कहें स्वयं हवाई सेना के प्रमुख एयर चीफ मार्शल पी ० बी ० नायक नें बहुत पहले कहा था कि हिंदुस्तान के हवाई सेना के 50 प्रतिशत जहाज पुराने पड़ चुके हैं । काफी पहले ऐसी रिपोर्ट्स अखबारों में पढने में आयी थी कि उन्होंने कहा था कि हिन्दुस्तानी सेना के 50 प्रतिशत विमान और वैमानिक तकनीक से जुड़े यन्त्र Obsolete हो गये हैं । पर बाद में यह रिपोर्ट आयी थी कि उन्होंने जिस शब्द का प्रयोग किया था Obsolescent था अखबारों नें गलती से उसे Obsolete छाप दिया । हम चाहेंगें कि हम सभी इन शब्दों के अन्तर को समझें । अगर हम मान भी लें कि अभी 50 प्रतिशत जहाज पुराने पड़ गये हैं पर काम में लाये जा सकते है यानि Obsolete नहीं हुये है तो भी उनके स्थान पर तुरन्त नये मारक तथा वेधक शस्त्रों से लैस जहाज़ों की पूर्ति होनी चाहिये । रूस से इस दिशा में जो समझौता हुआ था वह पिछले समझौतों की तरह लचर होता चला जा रहा था । फाइलों और एक मन्त्रालय से दूसरे मन्त्रालय से खींचातानी में इतना समय निकल जाता है कि इस बीच कीमतें ड्योढी हो जाती हैं और उड़ान की तकनीकें भी पुरानी पड़ जाती हैं । आज भारत की  आर्थिक प्रगति की कहानी बड़े जोर -शोर से गायी जा रही है । सेना में नयी खोज और नयी टेक्नालॉजी को बढ़ावा देने के लिये एक रिसर्च विंग भी है । कहा गया था कि यह रिसर्च विंग एक नये पहिये की विकास प्रक्रिया में लगा था  और इसलिये सप्लायी ऑर्डर्स में देरी हुयी थी । यह ठीक है कि ऐरोप्लेंस की Ascending और लैंडिंग के लिये यदि कोई अधिक सफल तकनीक से ढला हुआ पहिया मिलजाय तो दुर्घटनायें रोकने में काफी कामयाबी मिल सकती है । पर अधिक विकसित रूसी ऐरोप्लेंस को भारतीय वायु सेना में शामिल करने के लिये ढील -ढाल और देरी कर देना देश की सुरक्षा के लिये ख़तरा खड़ा कर सकता है । दरअसल हमारी सरकार की कार्यप्रणाली साम्राज्यशाही के उसी ढाँचे पर खड़ी है जो ब्रिटिश शासन से हमनें उत्तराधिकार में पायी है । अन्तर इतना है कि चूंकि ब्रिटिश शासन हिंदुस्तान के हित में काम न करके ब्रिटेन के हित में काम करता था इसलिये अँग्रेजी आला अफसर काम में अधिक देरी नहीं होनें देते थे । सत्ता वाइसराय में केन्द्रीभूत थी और यूनाइटेड किंगडम का प्रधान मंत्री अपने देश के प्रति जिम्मेदार था  न कि भारत के प्रति । आजादी के बाद हमनें जनतन्त्र की ब्रिटिश परम्परा तो स्वीकार कर ली है पर भिन्न -भिन्न मिनिस्ट्रीज के आला अफसर अपनी व्यक्तिगत शाख बनाने में लगे रहते हैं । उनकी आपसी खींचतान में इतनी देरी हो जाती है कि देश का हित उपेक्षित होने लगता है । अब देखिये जब रूस का विशाल जलपोत गारवैशफ भारत नें खरीदा था तब उसे पहले से कई गुना रकम इस खरीदारी के लिये  चुकानी पडी थी । ऐसा इसलिये हुआ था कि जब पहले आर्डर दिया गया थी तब जलपोत की कमियों को बारीकी से परखकर नहीं देखा गया था बाद में भारतीय नेवी नें उसमें कुछ कमियां पायीं और कुछ नयी विकसित सुविधाओं की मांग की । वे विशाल जलपोत फिर से रूस की जलसेना की देखरेख में काफी समय तक सुधरता रहा और फिर रूस नें उसे उस कीमत पर देना अस्वीकार कर दिया जिस कीमत पर पहले सौदा तय हुआ था । कारण यह था कि इतने वर्षों में महँगाई आसमान छूने लगी थी दुबारा बातचीत करके जो रकम तय की गयी वह पहले किये गये सौदे से बहुत अधिक थी । अब यदि जलपोत का निरीक्षण प्रारम्भ में ही पूरी सावधानी से कर लिया गया होता तो भारत के मुद्रा भण्डार को थोड़ी बहुत सुरक्षा और मिल जाती । ऐसा लगता है कि दीर्घ सूत्रता का दोष स्वतन्त्र भारत के अधिकारियों में गहरायी से जड़े जमा गया है । जवाहर लाल नेहरू नें अपनी आटोवाइग्राफी में कई बार यह बातें दोहरायीं हैं कि भाग्यवाद और नियतिवाद नें  भारत के जनमानस में इतनी गहरी जड़ें जमा ली हैं कि उन्हें निकाल फेंकना एक अत्यन्त दुष्कर कार्य बन गया है  ।दार्शनिकता का गहरा बोझ उठाते -उठाते भारत का जनमानस निष्क्रियता को ही चरम सुख का पर्यायवाची बना बैठा । 'अजगर  करे न चाकरी ,पंछी करे न काम ' इस प्रकार की उक्तियाँ असफलता में थोड़ी -बहुत मन को शान्ति अवश्य प्रदान करती हैं पर इनसे हिम्मत भरे प्रयासों के लिये अधिक खुराक नहीं मिल पाती । यह जो रुक -रुक कर आज नहीं कल देखेंगें वाली मनोवृत्ति है उसे दूर कर आज ,अभी ,तुरन्त की मनोवृत्ति स्वीकार करनी होगी । और तुरन्त का अर्थ जुगाड़ नहीं होना चाहिये । तुरन्त का अर्थ है पीछे से चल रही और सदैव चलनें वाली साधना के बल पर हर क्षेत्र में निर्दोष और शत -प्रतिशत सफल उपलब्धि । एक युग था जब फौजों की विशालता से ही युद्धों का निर्णय होता था । किसके पास कितनी अक्षौहणी सेना है इस बात से पक्ष -प्रतिपक्ष की शक्ति का अन्दाजा लगता था । हालाँकि उस समय भी कम होने पर भी सुशिक्षित और युद्ध कलाओं में प्रशिक्षित सेनायें अपने से बड़ी -बड़ी सेनाओं को मात दे देती थीं । महाभारत में पांडवों की सात अक्षौहणी सेना कौरवों की ग्यारह अक्षौहणी सेना पर भारी पडी थी । सिकन्दर नें भी अपेक्षाकृत छोटी सेना के साथ ईरान के महान डेरियस को पराजित किया था । भारत में होने वाले युद्धों में भी  सेना की विशालता के ऊपर सेना का अनुशासन और प्रशिक्षण सदैव विजयी रहा है । पर यदि कोई देश विशाल है तो देश की विशालता ही एक विशाल सेना खड़ी करने की वाध्यता बन जाती है । चीन जैसे महा देश की सेना योरोप के छोटे -छोटे देशों से कई गुना बड़ी हो तो इसमें कोई चौंकाने वाली बात नहीं है । भारत वर्ष में भी पाकिस्तान के मुकाबले अधिक विशालता होने के कारण भारतीय सेना को अपेक्षाकृत अधिक विस्तार मिलना ही चाहिये । भारत के कुछ राज्यों की प्रगति के पीछे बहुत कुछ सैनिक अनुशासन का भी हाँथ है । पंजाब ,हरियाणा ,पश्चिमी उत्तर प्रदेश ,और राजस्थान के कुछ हिस्से बड़ी मात्रा में भारतीय फ़ौज में सैनिकों को भेजते हैं । सेवा के दौरान यह सैनिक अपनें क्षेत्रों की प्रगति में तो योगदान देते ही हैं पर सेवा निवृत्ति के बाद भी वे जिस अनुशासन में ढल कर आते हैं उसके बल पर वे अपने निजी जीवन में अच्छी प्रगति कर लेते हैं  इतना सब होने पर भी हम नहीं चाहते कि सेना निरन्तर बढ़ती चली जाय । शायद यही कारण है कि सैन्य भर्ती को कुछ कम करने के लिये भारत सरकार का गृह मन्त्रालय लगातार अर्ध सैनिक बलों की टुकड़ियां खड़ा करता जा रहा है । देश की आन्तरिक गड़बड़ियों पर नियन्त्रण पाने के लिये फ़ौज के बजाय केन्द्रीय रिजर्व पुलिस पर ही निर्भर रहना अच्छा होगा । फौजें तो दुश्मनों के आक्रमण को नाकाम करने के लिए ही इस्तेमाल की जाती हैं या फिर अन्ध द्रष्टि रखने वाले दुश्मनों को सबक सिखाने के लिये ।  पाकिस्तान से हमारी लड़ाइयां हमारे जवानों की बहादुरी के कारण हमारा सिर ऊँचा रखने का कारण बनी हैं । ऐसा इसलिये नहीं हुआ है कि हमारे हथियार या टैंक सुपीरियर थे बल्कि इसलिये हुआ है कि हमारा न्याय पक्ष सबल था और जनतान्त्रिक परम्परा ने सारे देश की जनता को फ़ौज के पीछे खड़ा कर दिया था । मध्य कालीन सारे युद्ध सिर्फ दो राजाओं की फौजों के बीच लड़े जाते थे । विदेशी आक्रमणों के समय भी शासकों ,राजाओं और सामन्तों की फौजों में ही लड़ाई होती थी । सामान्य जनता का इसमें कोई लेना -देना नहीं था पर जनतन्त्र में कोई भी विदेशी युद्ध सारे देश का युद्ध बन जाता है इसलिये जनतन्त्र में जनता को सदैव सजग रहना चाहिये और देखना चाहिये कि रक्षा मन्त्रालय का काम -काज कैसा चल रहा है । तोपों ,वायुयानों मिसाइलों ,टैंकों और रॉकेटों की नयी खेपें डेवलप कर ली गयी हैं या उसे किसी दूसरे डेवलप देश से मंगाने की आवश्यकता है । और अब तो स्पेश वार की शुरुआत है जिसका आसमान होगा उसकी धरती होगी । आणविक युद्ध होने की आशंका अभी समाप्त नहीं हुयी है और इसके लिये हमें मिसाइल्स की ऐसी तकनीकी दक्षता हासिल करनी है जो आणविक हमले का सफल प्रतिरोध कर सके । ऊपर फ़ौज की विशालता की बात कही गयी है पर आज के बदलते सन्दर्भ में फ़ौज की विशालता इतनी अनिवार्य नहीं है जितनी आयुध क्षमता और हवाई दक्षता । आप देखते हैं कि अब टेलीविजन सेट पतले और हल्के होते जा रहे हैं । मोबाइल अपने लघुतम रूप में आ रहा है । बड़ी -बड़ी फाइलें कम्प्यूटर में सिमिट गयी हैं । बटन दबाते ही दुनिया के एक छोर से लेकर दूसरे छोर तक का सम्पर्क साध लिया जाता है । चाँद पर उतरा आदमी हर पल धरती पर स्थित सम्पर्क कक्ष से जुड़ा रहता है । अंग्रेजी में जिसे यह कहकर सार्थक रूप व्यक्त किया जा सकता है । " Every Technique is getting slimmer ,finer and sharper ." हमें अपनी फ़ौज को भी एक नया रूप देना होगा । संहारक और प्रतिरोधक दोनों क्षमतायें पुरुष बल पर निर्धारित न होकर तकनीक की विशेषतः पर आधारित होना चाहिये । आमने -सामनें की लड़ाई यानि बरछे ,खंजर तलवार और वेनट की लड़ाई का युग बीत चुका । पहलवानों की जगह दिमागी पहलवान अधिक अच्छे रहेंगें और इस द्रष्टि से विज्ञान में पारंगत और तकनीक में दक्ष लेडी आफिसर्स भी बेजोड़ भूमिका निभा सकती हैं । इस नयी सोच के कारण ही अब लेडीज भी भारतीय वायु सेना में परमानेन्ट कमीशन पाकर पाइलेट्स बन सकती हैं और आने वाले कल में उनके द्वारा संचालित आक्रमण वायु उड़ाने दुश्मनों में तबाही मचा सकती हैं । यह ठीक है कि Close combat operation में महिला अफसरों की भूमिका शायद उतनी सक्षम न हो जितनी पुरुष नवजवानों की । पर इसमें कोई शक नहीं है कि मिसाइल युद्ध में प्रशिक्षित महिला आफीसर्स कहीं अधिक सक्षम भूमिका निभा सकती हैं । हम चाहते हैं कि अपने भीतर ही रक्षा संयत्रों की इतनी ऊंची तकनीक विकसित करने में सक्षम हो जांय कि उसे अन्य किसी देश पर निर्भर होने की आवश्यकता न हो । हमारे लाखों -लाख विज्ञान स्नातक ,इंजीनियर्स और प्रशिक्षित टेक्नीशियन्स हमारे लिये एक ऐसी धरोहर हैं जिन्हें सजा संवार कर और जिनकी प्रतिभा को  निखार कर हम सामरिक रूप से समर्थ दुनिया को सबसे बड़े देशों को चुनौती दे सकते हैं । जनतंत्र में प्रधान मन्त्री या मंत्रिमण्डल के अन्य सम्माननीय  सदस्य युद्ध विशारद नहीं होते । वे होते है देश की या राष्ट्र की सम्मिलित उर्ध्वमुखी आकांक्षा के प्रतीक । उनकी दूरदर्शिता और प्रोत्साहन प्रतिभाओं की नयी श्रष्टि रच सकती है । अब जो नये समुद्रगुप्त पैदा होंगें वे घोड़ों के खुरों से शत्रुओं के कैम्पों को नहीं रौंदेगें । वे तो आकाश की अकल्पनीय ऊंचाई से अत्याधुनिक वायुयानों की पतंगी कलाबाजी से संचालित करके धरती पर अवस्थित शत्रुओं के छिपे हुये ठिकानों को अपनें नाभकीय  प्रहारों से धूरिसात कर देंगें । वह कौन सा दिन होगा जब दुनिया के बड़े से बड़े हवाई कलाबाज यह कहते सुने जांय कि भारत की वायु शक्ति अजेय है कि भारत के जलपोत प्रहार क्षमता के अजूबे हैं कि भारत के रणव्यूह अभेद्य हैं । जो रक्षा मंत्री, जो प्रधान मंत्री हमारे स्वप्नों को सच करके दिखा दें उनके चरणों पर भारत की जनता प्रसूनों के ढेर बिखेरने के लिये सदैव प्रस्तुत रहेगी । गिरीश कुमार त्रिपाठी 127 /258 यू ब्लाक निराला नगर कानपुर -208014 मो ० न ० -9389562211 Posted by matihindimasikblogspot.com at 06:48 No comments: Email ThisBlogThis!Share to TwitterShare to FacebookShare to Pinterest Sunday, 21 August 2016 मरुथल की छाती फोड़कर निकलने वाला जीवन्त अंकुर किसी सिचाई की मांग नहीं करता। योरोपीय सभ्यता प्राचीन यूनानी सभ्यता को अपने आदि स्रोत के रूप में स्वीकार करती है। निसन्देह ईसा पूर्व यूनान में विश्व की कुछ महानतम प्रतिभायें देखने को मिलती हैं। सुकरात ,प्लेटो (अफलातून )और अरिस्टों टल (अरस्तू )का नाम तो शिक्षित समुदाय में सर्वविदित ही है पर बुद्धि परक मीमांसा का शायद ही कोई ऐसा क्षेत्र हो जहाँ प्राचीन यूनानी प्रतिभा ने अपनी अमिट छाप न छोड़ी हो इसी प्राचीन यूनान में स्पार्टा के नगर राज्य में मानव शरीर की प्राकृतिक विषमताओं से लड़ने की आन्तरिक क्षमता को मापने का एक अद्धभुत प्रयोग किया था। ऐसा माना जाता है कि स्पार्टा नगर राज्य में जन्म लेने वाला प्रत्येक शिशु नगर के छोर पर स्थित एक विशाल समतल प्रस्तर पर निर्वस्त्र छोड़ दिया जाता था । दिन रात के चौबीस घन्टे उसे अकेले चीखते,चिल्लाते छांह ,धूप ,प्रकाश,अन्धकार और कृमि कीटों से उलझते -सुलझते बिताने पड़ते थे । आंधी आ जाय या मूसलाधार वर्षा उसे आठ पहर ममता रहित उस चट्टान पर निर्वस्त्र काटने ही होते थे । इस दौरान यदि प्रकृति उसका जीवन समाप्त कर दे तो स्पार्टा का प्रशासन उसे मात्र भूमि की माटी में अर्पित कर देता था और यदि वह बच जाय तो उसका हर प्रकार से लालन -पालन कर उसे स्पार्टा नगर राज्य का समर्थ चट्टानी पेशियों वाला जागरूक नागरिक बनाया जाता था ।प्राचीन इतिहास के मनीषी पाठक जिन्होंने विश्व की प्राचीनतम सभ्यताओं का गहनतम अध्ययन किया है जानते ही हैं की स्पार्टा नगर राज्य और एथेन्स के नगर राज्य में बहुत लम्बे समय तक संघर्ष की स्थिति रही थी और अन्तत :अपनी सारी सम्रद्धि ,वैभव और ज्ञान विपुलता के बावजूद स्पार्टा का पलड़ा भारी रहा था । हमें स्वीकार करना ही होगा कि मरुथल की छाती फोड़कर निकलने वाला जीवन्त अन्कुर किसी सिचाई की मांग नहीं करता। ब्यक्ति का आन्तरिक सामर्थ्य जिसमें शारीरिक और मानसिक क्षमताओं का कान्चनमणि संयोग शामिल है उसे जीवन संग्राम में अपराजेय योद्धा के रूप में प्रतिष्ठित करती है। काया का बाह्य आकार अन्तर की विशालता का प्रतीक नहीं होता।शरीर की प्रतिरोधात्मक क्षमता किन्ही उन आन्तरिक शक्तियों से प्रतिचालित होती है जिन्हें मानव के वरण -अवरण की प्रक्रिया के द्वारा लाखो -लाख वर्षों में पाया है।बौद्धिक कुशाग्रता और जिसे हम प्राण शक्तियां प्राणवत्ता के रूप में जानते हैंवो  भी चयन -अचयन की लाखों वर्षों की दीर्घ प्रक्रिया से गुजर कर आयी है। हर श्रेष्ठ मानव सभ्यता  प्राचीन या अर्वाचीन इसी विरासत में पायी असाधारण आन्तरिक क्षमता को प्रस्फुटन -पल्लवन का काम करती है ।पोषण ,सिंचन और संरक्षण पाकर भी कुछ लता ,पादप- तरु थोड़ा बहुत बढ़कर सीमित विकास को समेटे विलुप्त होने की सनातन प्रक्रिया का अंश बन जाते हैं।और कुछ हैं जिन्हें ओक ,बरगद और देवदार बनना होता है। शताब्दियाँ उनको छूकर निकल जाती हैं और वे सिर - ताने खड़े रहते हैं।पर आकार की विशालता ही श्रेष्ठता का पैमाना नहीं है। रग पेशियों की द्रढ़ता प्रभावित अवश्य करती है पर सनातन नहीं होती।कुछ पैरों से निरन्तर दलित,मलिन होने वाली वनस्पति प्रजातियाँ भी हैं जो काल की कठोर छाती पर अपनी कील ठोंककर अजेय खड़ी हैं।विनम्र घास और सदाबहारी निरपात और प्रान्तीय लतायें इसी श्रेणी में आती हैं। सनातन धर्म वाले सनातन  भारत का विश्व को यही सन्देश है कि केवल आन्तरिक ऊर्जा,दैवी स्फुरण, प्रज्ञा पारमिता या समाधिस्त संचालित जीवन ही काल को जीतकर अकाल पुरुष तक ले जाता है । व्यक्ति का चाहना या न चाहना निर्मम प्रक्रति के विस्मयकारी और अबाधित गतिमयता में कोई परिवर्तन ला पाता है इस पर मुझे सन्देह है।पर यदि चाहना का कोई सकारात्मक प्रभाव होता है तो मैं चाहूँगा कि माटी अपनी अमरता अपने कलेवर में समेंट लेने वाली मन्त्र -पूत सामिग्री से सन्चित करे निर्वात दीप्त शिखा की भांति प्रकाश पुंजों की श्रष्टि ही उसके साधन बने और साध्य भी।आकाश गंगा की तारावलियां और ज्योतित पथ उसे अमरत्व का ऊर्ध्वगामी पथ दिखायें -इसी कामना के साथ ।

Posted by matihindimasikblogspot.com at 20:12 No comments: Email ThisBlogThis!Share to TwitterShare to FacebookShare to Pinterest Friday, 19 August 2016 ऋचाओं से पूर्व

उन दिनों उत्तराखण्ड का एक बहुत बड़ा भाग घनें जंगलों से  आवृत्त था । यदा - कदा घने जंगलों को काट कर छोटी -मोटी बस्तियां बन गयी थीं । जहां कृषि ,फल संचयन और आखेट के  माध्यम से जीवन निर्वाह होता था । शरीर आच्छादन के लिए कुछ विकसित बस्तियाँ रेशे दार पौधे उगाकर उनके लचकीले रेशों का विशेष संगुफन करके वक्ष और अधोभाग को ढकने लग गयी थीं । पर बहुत से अपेक्षाकृत अविकसित कबीले अभी तक चर्म वस्त्र ,पेड़ों की छाल या बड़े -बड़े पत्तों के जुड़ाव से ही शरीर को ढक  लेने की जरूरत पूरा करते थे । इस प्रागैतिहासिक काल में मनुष्य की आवश्यकतायें थोड़ी थीं और प्रकृति में अपार विपुलता थी । कन्दमूल फल ही इतनें प्राचूर्य में  थे कि सहज  में ही क्षुधा मिटायी जा  सकती थी । साथ ही मांसाहारी प्रवत्ति भी अभी तक अधिकाँश नर -नारियों की मूल प्रवृत्तियों में रच -बस रही थी । गुफाओं से निकलकर उन्हीं की नक़ल पर पहले घरौन्दे तैयार हुये थे । भिन्न -भिन्न प्रकार की मिट्टी ,प्रस्तर खण्ड ,शिलायें और छोटी -बड़ी कंकङियाँ सहज ही उपलब्ध थीं । लकड़ी का प्राचूर्य था ही । आग की खोज और उसे निरन्तर बनाये रखने की तरकीब पकड़ में आ गयी थी और इस कारण न केवल वन्य पशुओं से रक्षा हो रही थी बल्कि पके हुये या भुने हुए सुस्वाद मांस या अन्न का आनन्द भी नर -नारियों के जीवन में उल्लास भरने लगा था ।  अभी तक अधिकाँश नर -नारी जीवन में जो मिल रहा था उससे संतुष्ट थे । नर -नारी का मिलन सहज रूप से सँभव था पर परिवार की मर्यादायें निश्चित होने लगी थीं । पुत्र -पुत्री ,बहन और भाई के संबन्ध पशुता के   धरातल से उठकर प्यार और लगाव के  नये भाव श्रोतों से जुड़नें लगे थे । माता की महत्ता सर्वोपरि थी पर पिता का स्थान भी परिवार मर्यादा की रक्षा के   कारण सुनिश्चित होने लगा था । जाति विभाजन अभी बहुत दूर की बात थी पर कबीलायी वफादारी रंग पकड़ती  जा रही थी । रूप रँग ,नाक नक्श ,,शरीर की लम्बाई ,चौड़ाई ,मोटाई सभी में आश्चर्यजनक विभिन्नता होने के कारण श्रेष्ठता और हीनता का  भाव मन में आना शुरू हो गया था । प्रारम्भ में पशु शक्ति ही श्रेष्ठता की निर्णायक थी पर समय पाकर धीरे -धीरे दिमाग की सोच से निकली तरकीबें पशु शक्ति से ऊपर का स्थान पाने लगी थीं । आदिम टेक्नॉलॉजी नें वनमानुष के शारीरिक पौरष को कड़ी चुनौती दी और धीरे -धीरे उसे अपना गुलाम बना लिया । पशुओं का पालन प्रारम्भ हो गया था पर उन्हें अधिकतर दूध ,मांस ,चर्म ,केश राशि या हड्डियों के  लिए पाला जाता था । वृषभ कृषि प्रयोग में प्रारम्भिक दौर से गुजर रहे थे क्योंकि सम्भवतः नुकीली लकड़ी या हड्डियों से मिट्टी की उलट -पुलट में उनकी सहायता ली जाती रही होगी । नुकीले धातु का हल तो बहुत बाद की बात है । यदा -कदा अश्वों के झुण्डों में से एकाध अश्व पकड़ लिया जाता था पर कुशल अश्वारोहण अभी तक गति नहीं पा सका था । इस प्रागैतिहासिक सभ्यता में आधुनिक जीवन की रंच मात्र भी झलक न थी पर एक सबसे बड़ी बात जो वहां थी उसकी एक मात्र झलक आज के आधुनिक जीवन में नहीं दिखायी पड़ती । वह बात थी अपने सीमित साधनों में प्रकृति की गोद में पलनें वाला निश्छल जीवन जो एक प्रकार से निष्क्रिय सन्तोष से भरपूर था । इस बात को लेकर इतिहासकारों में इतनें बड़े -बड़े मतभेद हैं कि उन मतभेदों पर चर्चा करना एक वृहद ग्रन्थ में भी संभव नहीं है । यह बात है भारत में आर्यों की उपस्थिति के बारे में । वह कहाँ से आये ,कब आये और कैसे आये ?वह भारत में ही थे ,पंच नद प्रान्त में थे ,कश्मीर या तिब्बत में थे ?वे कबीले में बटे थे ,या उनकी समाज व्यवस्था प्रजातीय विस्तार पा सकी थी ? ऊपर की यह सभी बातें लम्बे विवादों को जन्म दे चुकी हैं और इन विवादों के घेरे में पड़नें के लिये इस कहानीकार को कोई उत्सुकता नहीं है । इस कहानी का प्रारम्भ तो कल्प ग्राम बस्ती के एक छोटे से घरौन्दे नुमा घर से होता है जहाँ कुशबुद्धि नामक बालक जन्म लिया । बालक के माता -पिता काले थे या गोरे यह नहीं कहा जा सकता उनमें से कौन आर्य जाति का था कौन नाग जाति का । क्या पता माता द्रविण हो या पिता मंगोल या फिर उनमें से एक अफ्रीकन हो या दूसरा आस्ट्रेलियायी । हो सकता है दोनों के दोनों यूरोप के सैक्शन जूट या नार्मन प्रजातियों से निकलकर आये हों । कहानीकार इन सब बातों के चक्कर में नहीं पड़ना चाहता । उसका ज्ञान भी इतना अपार नहीं है कि वह इन विवादों की सच्चायी को परख सके साथ ही वह इस बात की भी आवश्यकता नहीं समझता कि इन विवादों का उत्तर पा जाने से मानव समस्याओं का कोई हल निकल आयेगा । तो कुशबुद्धि बड़ा होने लगा कुछ ऐसी बात थी कि कुशबुद्धि और बालकों की अपेक्षा प्रकृति की घटनाओं पर अधिक गहराई से ध्यान देता था । ऐसा क्यों था इस पर निश्चित रूप से कुछ नहीं कहा जा सकता है हो सकता है उसनें जो जीन्स पाये थे उसमें कुछ विशेषता रही हो या प्रकृति नें उसके द्वारा मानव समाज में एक नया परिवर्तन ला देने की ठानी हो । किशोर होते होते कुशबुद्धि अपनें पुष्ट शरीर और मजबूत पैरों के बल पर घने जंगलों को पार दूसरी बस्तियों में अपना सम्बन्ध बढ़ाने लगा । नुकीली लकड़ियों की तर्ज पर उसनें लम्बी चौड़ी मजबूत हड्डियों के सिरों को पत्थर पर रगड़ रगड़ कर इतना नुकीला बना लिया था कि उसकी एक चोट से बड़े बड़े जंगली जानवर घायल हो जाँय । कंधे पर इन हड्डी के भालों को   रखकर और हाँथ में लकड़ी की तीन चार नोक वाली होलें लेकर वह निडर जंगलों के बीच से गुजर जाता और दूर दूर की बस्तियों में  अपनी बस्ती की बातें बताता और उनकी बस्ती की   बातें सुनाता । कुशबुद्धि की आवाज बहुत सुन्दर थी और वह अजीब ढंग से गुनगुनाकर प्रसन्न होनें पर न जाने क्या गुनगुनाया करता था ।  समय तक भाषा का कोई सार्वभौम विकसित रूप नहीं हो पाया था पर कुछ मिले -जुले शब्दों और शब्दों के उतार -चढ़ाव से तथा आवाज की ऊँचाई -निचाई से मन के भीतरी भाव जाहिर हो जाते थे । तरुणाई आते -आते कुश बुद्धि नें लाल ,काली ,गेरुई और पीली मिट्टी से पहले तो अपनें घरौन्दे की दीवालों पर फिर आस -पास की चट्टानों पशु -पक्षियों और पेंड़ -पौधों की रेखाकृतियाँ खींचनी शुरू कर दीं । रेंगते सांप को देखकर या उछलते हिरन को देखकर उसके मन पर एक ऐसी तस्वीर छप जाती थी जिसे वह अपनें विश्राम के समय दीवालों ,पत्थरों ,और कभी -कभी साफ़ सुथरी भूमि पर चित्रित कर अद्द्भुत आनन्द का अनुभव करने लगा । यों तो भारत की धरती विशेषतः उत्तराखण्ड की धरती पानी के अभाव में कभी लम्बे काल तक नहीं तरसी है पर इतिहास पूर्व लम्बे काल में ऐसे समय भी आते थे जब पानी का अभाव खलनें लगता था । ,अधिक गर्मी के दिनों में वर्षा न होनें पर यह अभाव अधिक दुःख दायी हो जाता था । कुश बुद्धि  के मन एक दिन यह बात आयी कि पास की पडी  खाली जमीन जो एक ऊँचे टीले के रूप में थी की मिट्टी को खोदकर पशुओं ,पक्षियों और जंगली जानवरों की शक्लें बनायी जायेँ । रंग बिरंगी मिट्टी से रेखाकृतियाँ बनानें में वह माहिर हो ही चुका था  टीले की मिट्टी खोद -खोद कर उसनें उल्टे -सीधे पशु ,पक्षियों और जंगली जानवरों ,पेंड़ -पौधों और यहां तक कि अपनी बस्ती के लोगों की आकृतियाँ भी बनानी शुरू की कई लोग उसकी इस खप्त से नाराज थे पर कई नवयुवक क्षुधापूर्ति के बाद उसके इस काम में सहयोग देने लगे । धीरे -धीरे टीले की सारी मिट्टी खुद कर अजीबो गरीब शक्ल में भिन्न -भिन्न रूपों में ढल गयी । बीच में एक गहरा तालाब बन गया और उसके आस -पास मिट्टी के बनें भूंडे पशु -पक्षी और जानवरों के ढेर लग गये । शीत ऋतु में बस्ती में निरन्तर जलने वाली आग में किसी मनचले नें रात में कुछ मूर्तियां उठा कर फेंक दीं । प्रकाश होने पर कुश बुद्धि को जब इस बात का पता चला तो उसने वह मूर्तियां लकड़ी के एक लम्बे कुन्दे से गीली मिट्टी से बनी उन रेखाकृतियों को निकाला । वह आकृतियाँ काली तो हो गयी थीं पर कुछ अधिक मजबूत भी दीख पड़ीं । कुश बुद्धि नें एक नयी समझ पा ली । गीली मिट्टी से बनी आकृतियों को सुखा लिया जाय और फिर उन्हें यत्न के साथ धीमी आग में पकाया जाय तो वे मजबूत और टिकाऊ हो जायेंगी । फिर उन्हें अलग अलग मिट्टी के  रंगों में रंग दिया जाय और उनपर चमकीले लसदार माटी की पालिश कर दी जाय तो वह और सुन्दर दिखेंगीं । बस अब क्या था कुश बुद्धि तालाब के आस -पास इसी काम में लग गया । तालाब के आस पास मूर्तियों का ढेर लग गया । तेज गर्मी में वे सूख गयीं और फिर कुश बुद्धि नें धीमी आग में पकाने की तरकीब खोज निकाली उसकी मूर्तियों की कहानी दूर दूर तक बस्तियों में फ़ैल गयी । कई जंगल के टुकड़ों के पार एक बस्ती थी जिसका नाम धोरी कोण्डा था । वहां भी पट्टू नाम का एक माटी के बर्तन पकाने वाला गढ़निया था उससे अधिक उसकी पत्नी बानुषी पट्टू से अधिक इस काम में होशियार थी । बानुषी की तरुणाई के द्वार पर पहुँच रही लड़की का नाम बनाली था । कुदरत नें न  केवल उसे सुन्दर बनाया था बल्कि उसके हाथों में प्रकृति के चित्रों को उकेरने की अद्धभुत क्षमता भी दी  थी । कोण्डा गाँव में  कुशबुद्धि की मूर्तियों की चर्चा जा पहुँची और एक दिन बनाली अपनी ढेर सारी सहेलियों के साथ कल्पग्राम के उत्तरी कोने पर स्थित उस तालाब के पास पहुँच गयी जिसके चारो ओर पकी मूर्तियों के ढेर लगे थे और जिन पर कुछ चित्र खिंचे हुये थे । कुशबुद्धि और उसके साथी तरुणों नें उन तरुणियों का स्वागत किया । मिलना -जुलना प्रारम्भ हो गया और प्रशसंकों की संख्या बढ़ने लगी । एक दिन कुश बुद्धि नें एक नारी मूर्ती गढ़ी ,बनाली भी उस दिन अपनी सहेलियों के साथ आयी थी । उसनें कुश बुद्धि की उस मूर्ति को देखा  । पास में पडी लोहे की एक पतली नोकदार कूँची उठा ली फिर उसनें उस मूर्ति के गले ,भुजाओं और कलाइयों में आभूषणो के अत्यन्त सुन्दर चित्र खींच दिये । कान के कोरों पर भी फलाकृतियों वाले लम्ब लटका दिये । फिर उसने एक दूसरी कुछ मोटी नोक वाली पत्थर की छेनी उठायी, उसकी मदद से उसने उस नारी मूर्ती के सिर  पर बने बालों को एक नया आकार देकर सिर के पीछे की ओर एक उठा हुआ जूड़ा बना दिया । नाक ,आँखों और होठों पर भी हल्के परिवर्तन किये । कुश बुद्धि बैठे बैठे देखता रहा और बनाली की कला की श्रेष्ठता को मन ही मन सराहता रहा।   बनाली नें कहा ,"सखा कलाकार इस मूर्ती को अब धीमी आग में पकाकर पक्का कर लेना ।  मैं कुछ दिनों बाद फिर अपनी सहेलियों के साथ आऊंगीं तब विभिन्न रंगों से इसका चमकदार श्रृंगार करूँगीं । साथ ही मैं अपने साथ अपनी माँ के हाँथों से बनायी हुयी एक युवक की मूर्ति भी अपनें साथ लेती आऊँगी जो मुझे अत्यन्त प्यारी लगती है । मुझे तो उस मूर्ति में तुम ही झलकते दिखायी पड़ते हो । "कुश बुद्धि मुस्कराकर बनाली की ओर कृतज्ञ दृष्टि से देखता रहा फिर बोला ," हे चितेरी, सखी प्रतीक्षा का प्रत्येक दिन मुझे कथा के शूलों सा बेधेगा ,शीघ्र ही  आना अपनी बस्ती की उलझनों में खो मत जाना । " कोण्डा ग्राम वैसे भी आपसी कलह में डूबा रहता है । बनाली और उसकी सहेलियाँ वापस चली गयीं । दिन पर दिन बीतते गये पर बनाली वापस न आयी । कुश बुद्धि पहले तो जीवन उल्लास के बोल स्वर वद्ध करता था और अब किसी अन्तर पीड़ा को शब्दों में पिरोने लगा । उसे लगा कि संगीत उल्लास ही नहीं वेदना को भी अत्यन्त सशक्त रूप से व्यक्त कर सकता है । स्वर की महत्ता के साथ -साथ उसे शब्दों की महत्ता का भी ज्ञान होने लगा । शब्दों में पिरोया हुआ स्वर आदिम कविता के रूप में प्रवाहित हो पड़ा । गर्मी के बाद बरसात आयी आस -पास के जँगल तृण लताओं और वनस्पतियों से भर गये । रास्ता चलना दूभर हो गया, कुश बुद्धि का तालाब भी पानी से भर गया । उसके आस -पास की  रखी हुयी मूर्तियां उसे अपनी कला को और निखारने के लिये बुलाती जान पड़ती थीं । पर कुश बुद्धि को अब एकान्त प्रिय हो गया । उसने तालाब के पास एक विशाल बट वृक्ष की छाँह में छोटे मझोले प्रस्तर खण्डों को सजाकर दीवारों पर एक चौखटा खड़ा कर लिया । उनके ऊपर सीधी आड़ी लकड़ियाँ रखकर उसने खर ,पतवार ,सरकण्डे और पादप पत्रों का एक आच्छादन दे दिया । द्वार पर लकड़ी के खम्भे बनाकर उनके ऊपर भिन्न -भिन्न पुष्पो की लतरें लगा दी  अन्दर साफ़ सुथरी शिलाओं को कलात्मक ढंग से लगाकर वह वहीं बैठने और सोने लगा । इस विश्राम स्थल पर उसके पास जो सबसे कीमती धरोहर थी वह थी बनाली के द्वारा आभूषणों के द्वारा सजायी गयी वह नारी मूर्ति जिसे उसने पकाकर प्रस्तर दीवार के एक परख में प्रतिष्ठित कर दिया था । बरसात समाप्ति पर आ गयी लगा अब सब कुछ साफ़ सुथरा हो जायेगा पर प्रकृति की लीला को कौन जाने ? उस दिन सूरज डूबने से कुछ पहले उसे एक नारी आकृति अपनी ओर आती दिखायी पडी । उसने अपनी आँखों  को मला कहीं कोई भ्रम तो नहीं है यह नारी आकृति तो अकेली है साथ में सखियों का कोई वृंद तो है ही नहीं । कौन हो सकता है ?अरे यह तो बनाली है कुश बुद्धि के हृदय में उल्लास का समुद्र लहलहा उठा दौड़ कर बनाली के पास जा पहुँचा हर्ष के आवेग में मुँह से कुछ शब्द निकले । बनाली उसके मन का भाव समझ गयी । हाथ अपनें हाथ में लेकर बोली आओ चलें वटराज की छाँव में बैठें । तुमनें सूना ही होगा कि हमारी बस्ती और नाककोण्डा बस्ती में कबीलायी लड़ाई चल रही है । जंगलों के सारे रास्ते बन्द कर दिये गये हैं ,कितनें दिनों से तुम्हारे पास आने का जुगाड़ कर रही थी ,आज   सुबह अँधेरे से ही चल कर जंगल की न जाने कितनी भूल -भुल्लैयों से होकर तुम तक पहुँची हूँ  । लो माँ के द्वारा बनायी हुई और मेरे द्वारा सजायी हुयी यह युवक मूर्ति सँभालो । तुम तो मेरे पास नहीं थे पर इस मूर्ति के माध्यम से मैं सदैव तुम्हारे पास ही तो थी । सहसा आसमान में बादल छाने लग गये, दूर से बिजली की कौंध दिखायी पडी और फिर भिन्न भिन्न मूर्तियों के आकार वाले भूरे ,काले बादल क्षितिज से उठकर नीलाभ विस्तार में फैलने लगे  बादल का कोई टुकड़ा मृगशावक सा उछलता दिखायी पड़ता था । तो कहीं -कहीं गजराज अपनीं शुण्ड उठाये चिघ्घार रहे थे । लगभग सभी वन्य पशु कोई न कोई वाष्पीय आकृति बना कर गगन में अठखेलियां कर रहे थे । ललित कलाओं का प्रेमी यह तरुण युग्म जलद खण्डों की इस मनोहारी लीला को उत्फुल भाव से  निरख रहा था । बनाली पुष्प गुच्छों से बनी और लताओं से सधी एक चोली से अपना वक्ष ढके हुये थी । बनैली कपास और बन्य पौधों के रेशों से कूट -पीट और प्रस्तरित कर एक वन्य सुवासित अधोवस्त्र बनाली के पुष्ट नितम्बों पर था । कुश बुद्धि बड़े -बड़े पादप पत्तों और पुष्पित लताओं से गुथा हुआ एक अधोवस्त्र पहने हुये था । उसका विशाल वक्ष और प्रस्तर खण्डों सी कठोर भुजायें निरावरण थीं । उसका लम्बा ऊँचा कद और उसकी स्वप्निल आँखें बिल्कुल ठीक वैसी ही थीं जैसा कि बनाली द्वारा लायी गयी उस मूर्ति में दिखायी पड़ती थीं । नीले कशों का जूड़ा बांधे बनाली लम्बाई में कुश बुद्धि के कन्धों तक पहुँच रही थी । दोनों उठकर खड़े हुये कि बस्ती में जाकर आने वाली वरसात से से अपनी रक्षा करें पर तीब्र वायु के झोंके के साथ एक गहरी बौछार फिर और गहरी ,फिर और गहरी और फिर मूसलाधार वर्षा ,बादलों की भीषण गड़गड़ाहट ,बिजली का ताण्डव नृत्य और गर्जन -तर्जन । बनाली नें कहा सखा मूर्तिकार इसी आच्छादन के नीचे वट राज की रक्षा में हम आज अपनी रजनी काटेंगें । हे कलाकार तुम कुश बुद्धि के नाम से जाने जाते हो बताओ इस तड़ित संचालन का नियामक कौन है ? कुछ सोचकर कुश बुद्धि नें  कहा, " dhyos "(ज्योति या ज्योति  का आदिम उच्चारण ) फिर  बनाली नें पूछा नीरज मालाओं का संचालक कौन है ?कुश बुद्धि नें फिर कुछ सोचकर कहा ,"द्योस " फिर बनाली नें पूछा वायु को कौन गतिमान कर रहा है ?वन के वृक्ष और लताएँ किसकी वन्दना कर रही हैं ?श्रष्टि का संचालक कौन है ?कुश बुद्धि नें तड़ित छवि रजित मेघों  की ओर देखते हुये उत्तर दिया ,"द्योस ,द्योस ,द्योस "अब बनाली नें एक अन्तिम प्रश्न किया मैं कौन हूँ ?मुझे वक्ष देकर प्रकृति मुझे क्या कहकर सम्बोधित करती है ? मेरे नील केशों में किस माता का वर्ण झलक रहा है ? प्रेमातुर मेरे नेत्रों में किसकी गरिमा झाँक रही है ?मुझे बनाली कहकर सम्बोधित किया जाता है।  हे मानव सभ्यता के प्रथम कलाकार और ऋषि परम्परा के अग्रज तुम मुझे किस नाम से पुकारोगे ? कुश बुद्धि नें अपने बड़े -बड़े नेत्रों को कुछ देर के लिये बन्द किया और फिर कुछ सोचकर बोला ,"धूमा ,धूमा, धात्री ,धारिणी "। और आकाश और धूमा का, द्योस और धारित्री का वह मिलन मानव सभ्यता के इतिहास की आधारशिला रख गया । ललित कलायें ,धर्म और विज्ञान सभी जन्म ले चुके थे अब केवल उनका पल्लवन शेष था । Posted by matihindimasikblogspot.com at 20:34 No comments: Email ThisBlogThis!Share to TwitterShare to FacebookShare to Pinterest Older Posts Home Subscribe to: Posts (Atom) Followers Blog Archive Simple template. Template images by luoman. Powered by Blogger.